Annette Lind (S), 2023-11-28:
Tak for det, formand.
Mange tak til Dansk Folkeparti for at indkalde til den her forespørgselsdebat.
Jeg synes helt principielt, at vi har haft for få diskussioner om ældreplejen i det år, hvor jeg har været ældreordfører.
Jeg synes, man skal kigge på, hvad det er for en opgave, man står over for.
Der bliver flere ældre, de ældre bliver ældre, de lever længere, der bliver flere multisyge, der bliver flere kronikere, der mangler medarbejdere, der er for mange vikarer, og så er der for meget bureaukrati.
Så uanset om vi giver flere penge, om vi spørger, om der kan komme flere medarbejdere, eller om vi laver mindre bureaukrati, står vi på en uriaspost over for en stor opgave de næste mange år.
Ældre er jo heldigvis lige så forskellige som alle andre, og der er stor forskel på, hvad man ønsker, og hvad man har behov for.
Men en ting er helt sikkert, og det er, at når man bliver gammel og har brug for hjælp, skal der være et stærkt velfærdssamfund, der står klar med hjælp.
Penge er ikke det eneste, der betyder noget, men jeg anerkender virkelig, at det spiller en stor rolle og en vigtig rolle.
For selvfølgelig er der en sammenhæng mellem de penge, man har, og den ældrepleje, man kan levere.
Jeg er jo medlem af Socialdemokratiet, som er et stort kommunalt parti, og derfor snakker jeg selvfølgelig med mange borgmestre og mange kommuner, og de føler sig presset på økonomien på grund af bl.a. den inflation, der har været eller er; ligesom mange andre danskere mærker mange kommuner i disse år også konsekvenserne af det hele, når priserne stiger.
Men samtidig er det vigtigt at slå fast, at der er blevet afsat flere penge til kommunerne de seneste år, og i årene før de år er der også tilført flere penge, også når der tages højde for, at der er blevet flere ældre.
Med økonomiaftalen med kommunerne fra maj og med finanslovsaftalen fra tidligere på ugen er der afsat omkring 2 mia. kr. mere til kommunerne i 2024 i forhold til 2023.
Det er altså et ganske pænt løft.
Derudover er der i finanslovsaftalen afsat penge til værdig ældrepleje, og det har vi jo alle i det her rum været med til, og det er til faste teams og udsatte ældre.
Så der er sat mange penge af til ældreområdet næste år, men samtidig anerkender jeg igen som sagt, at kommunerne er pressede af andre årsager.
På lang sigt har vi fremlagt en 2030-plan, hvor vi afsætter 19 mia. kr. alene til at sikre, at velfærden følger med, når der bliver flere børn og ældre, og derudover er der afsat penge til sundhedsområdet, som vi ved kommer til at fylde meget de næste år med flere ældre.
For ganske få ældre er bare gamle; mange af dem er også syge.
Der kommer flere penge til ældreområdet næste år.
Jeg tror også, at der er andre årsager til, at man lige nu ikke oplever den ældrepleje, vi ønsker os, og jeg vil kort komme ind på to af årsagerne.
For det første er den ene er jo selvfølgelig rekruttering: Vi mangler medarbejdere på sundheds- og plejeområdet.
Vi sagde før folketingsvalget sidste år, at vi ville afsætte 3 mia. kr. til bedre løn og arbejdsvilkår i den offentlige sektor.
Derfor har regeringen indledt forhandlinger med kommuner, regioner og de faglige organisationer om at sikre et lønløft til nogle at de områder inden for vores velfærdssektor, hvor vi har særlig stor mangel på arbejdskraft.
Vi har også lige præsenteret en finanslov – en historisk bred finanslov – hvor vi styrker erhvervsuddannelserne, f.eks. social- og sundhedsskolerne, hvor vi har gjort det muligt at tage en uddannelse med 110 pct. af dagpengesatsen inden for bl.a. nogle af de velfærdsområder, hvor vi mangler arbejdskraft.
Vi hører igen og igen, at der bliver brugt alt for meget tid og alt for mange ressourcer på dokumentation og registreringer.
Vi kan bruge nok så mange penge, men hvis vi ikke bruger tiden rigtigt, kommer det ikke de ældre til gavn.
Vi har rigtig mange dygtige medarbejdere i vores ældrepleje – dem vil jeg gerne rose, for jeg ved, de arbejder hårdt, og hver dag yder de en kæmpe indsats – men mange oplever også, at de ikke kan bruge deres faglighed fuldt ud, fordi deres arbejdsdag på forhånd er lagt i snævre skemaer.
Vi vil have tilliden til medarbejderne tilbage, så de kan bruge tiden sammen med de ældre frem for at udfylde kontrolskemaer.
Tak for det.
Jeg har en vedtagelsestekst, som jeg gerne vil læse op på vegne af Socialdemokratiet, Venstre og Moderaterne: Forslag til vedtagelse
»Folketinget anerkender, at ældreplejen er udfordret af bl.a. arbejdskraftmangel.
Regeringen har med aftalen om kommunernes økonomi for 2024 tilført kommunerne et realløft på 1,4 mia. kr.
Derudover afsættes der med finanslovsaftalen for 2024 650 mio. kr. til kommunerne.
Regeringen har således med økonomiaftalen og finanslovsaftalen prioriteret et samlet realløft af kommunernes serviceramme på 2,1 mia. kr. i 2024, som kommunerne bl.a. kan prioritere til ældreområdet.
Yderligere er der i finanslovsaftalen for 2024 afsat en ramme på 695 mio. kr. i 2024-2027 til en værdig ældrepleje.
Folketinget anerkender, at flere penge ikke alene løser udfordringerne på ældreområdet og tilslutter sig derfor regeringens ambitioner om at gennemføre en omfattende frisættelse af ældreområdet.
Derfor opfordrer Folketinget til, at ældreministeren fremlægger et udspil til en ældrereform og indkalder til politiske forhandlinger.«
Tak for ordet.